**OBRAZLOŽENJE**

**Nacrta prijedloga Odluke o agrotehničkim mjerama i mjerama za uređivanje i održavanje poljoprivrednih rudina**

Zakon o poljoprivrednom zemljištu ("Narodne novine" broj 20/18 i 115/18) - dalje u tekstu: Zakon, stupio je na snagu dana 01. siječnja 2019. godine. Danom njegovog stupanja na snagu prestao je važiti Zakon o poljoprivrednom zemljištu ("Narodne novine", broj 39/13 i 48/15).

Zakonom se uređuje održavanje i zaštita poljoprivrednog zemljišta, korištenje poljoprivrednog zemljišta, promjena namjene poljoprivrednog zemljišta i naknada, raspolaganje poljoprivrednim zemljištem u vlasništvu Republike Hrvatske (u daljnjem tekstu: u vlasništvu države) i Zemljišni fond.

Članak 10. stavak 1. Zakona propisuje da Općinsko odnosno gradsko vijeće odnosno Gradska skupština Grada Zagreba za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju.

Člankom 3. Pravilnika o agrotehničkim mjerama (''Narodne novine'', broj 22/19) propisano je da se agrotehničkim mjerama smatra:

a) minimalna razina obrade i održavanja poljoprivrednog zemljišta povoljnim za uzgoj biljaka

b) sprječavanje zakorovljenosti i obrastanja višegodišnjim raslinjem

c) suzbijanje organizama štetnih za bilje

d) gospodarenje biljnim ostacima

e) održavanje organske tvari i humusa u tlu

f) održavanje povoljne strukture tla

g) zaštita od erozije

h) održavanje plodnost tla.

Članak 12. stavak 1. Zakona propisuje da Općinsko odnosno gradsko vijeće odnosno Gradska skupština Grada Zagreba propisuje mjere za uređivanje i održavanje poljoprivrednih rudina, a osobito: održavanje živica i međa, održavanje poljskih putova, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa.

Predloženom Odlukom uređena su gore navedena područja.

Slijedom iznijetog predlaže se donošenje odluke u priloženom tekstu.